  Туспуктэм: Руслан Нуриахметов Майя Бывальцева 1-тӥ куарусёнэ Ижкарысь Берш нимо ульчаысь выль школае 1 сюрс 761 пиналъёс мынӥзы. Соос понна 75 класс кылдытӥзы, 15-ез со пӧлысь – нырысетӥ классэ лыктӥсьёс понна, ивортӥз Удмуртиысь тӧролэн но кивалтэтлэн пресс-службазы. Туннэ Удмуртиын та школа тужгес бадӟымез но тауалаез луэ. Покчи классъёсын «Школа России», «Перспектива», «Начальная школа 21 века» дышетон программаосъя ужалозы. 5-9 классъёсын естественной, гуманитарной но технологической ӧръёсъя тодметъёсты дышетозы, 10-11 классъёсын – физика-метемтаика, химия-биология, технологической но гуманитарной ӧръёсъя. Но туэ 10-11 классъёсты школае ӧз басьтэ, малы ке шуоно соослы огъя кун экзаменъёслы дасяськыны кулэ, нош выль коллетивлы, выль дышетӥсьёслы дышон люкетыны быгатоз. Школаын театр но крезьгур студиос, издательской центр, суредан искусствоя но дизайнъя лаборатори, кык лыдӟиськон центръёс, модая но пӧранъя, кортэн но пуэн ужанъя мастерскойёс вань. Мугорез кыдатыны озьы ик вань луонлыкъёс кылдытэмын: кык спортзал, эктон зал, волейбол, баскетбол, мини-футбол шудон, гимнастикаен вырон площадкаос, бызьылон сюресъёс. Лэсьтэмын кык бассейн, фитнес-зона, тренажёръёсын зал Отчы микрорайонын улӥсьёс но ветлыны быгатозы. Фото: Татьяна Пунгина Выль юрт тазалыксыя сюбегатэм быгатонлыкъёсын пиналъёс понна тупатэмын. Этажъёсын юрттэт ӧтьыны кнопкаос, сьӧрсъёсын кутӥськонъёс вань. Нырысьсэ школае фандомат пуктӥзы – пластикез но аллюминиез люканы автомат. Отчы сётэм тара понна коньдонэз сиськонниын яке мер тарнспортын быдтыны луоз. Тодэ вайытом, Берш нимо ульчаын шуолаез 2018-тӥ ар пумын пуктыны кутскизы. Дуныз оглом 1 миллиард манетлэсь трос. Коьдон «Жильё и городская среда» йӧскалык ӵектосъя федерал коньдэтысь, кун кивалтэтлэн резерв фондысьтыз но элькун коньдэтысь втсъязы. Ватсалом, гудырикошкон шорын Берш нимо ульчаын нылпи садэз усьтӥзы.  1-тӥ куарусёнэ быдэсак выльдэм юртэ мынӥзы Кизнерысь покчи классъёсын дышетскисьёс.  Тегъёс: Удмуртия школаос пиналъёс Ижкар  